ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-2391/96 υποβολή: Glyn Ford (PSE) προς την Επιτροπή (6 Σεπτεμβρίου 1996)

Θέμα: Υπαίθριοι πωλητές

Ποιά είναι η θέση της Επιτροπής αναφορικά με τους κανόνες που ισχύουν για τους υπαίθριους πωλητές στην Ευρωπαϊκή Ένωση, ιδίως όσον αφορά τις άδειες υπαίθριου πωλητή που χορηγούνται στη διάρκεια των διακοπών καθώς και εκείνες που έχουν χαρακτήρα δικαιώματος, λόγω αναπηρίας ή ασθένειας;

Απάντηση του κ. Flynn εξ ονόματος της Επιτροπής (8 Οκτωβρίου 1996)

Τα δικαιώματα των ατόμων που εργάζονται σε υπαίθριες εμπορικές αγορές εξαρτώνται από το καθεστώς απασχόλησής τους. Σε σχέση με τα δικαιώματα για κανονική άδεια, αυτών που εργάζονται σε υπαίθριες εμπορικές αγορές θεωρούνται ότι είναι εργαζόμενοι σύμφωνα με τον εθνικό νόμο, και ισχύουν οι παρακάτω διατάξεις:

- Το άρθρο 2 (2) της οδηγίας του Συμβουλίου 91/533/ΕΟΚ περί υποχρέωσης του εργοδότη να πληροφορεί τους εργαζόμενους για τους ισχύοντες όρους σχετικά με τη σύμβαση ή τη σχέση απασχόλησης ((ΕΕ αριθ. L 288, 18.10.1991. )), αναφέρει ότι ο εργοδότης πρέπει να ενημερώνει τον εργαζόμενο για τις ημέρες αμοιβόμενης άδειας στις οποίες έχει δικαίωμα ο εργαζόμενος ή για τις διαδικασίες χορήγησης και προσδιορισμού αυτής της άδειας.

- Το άρθρο 7 της οδηγίας του Συμβουλίου 93/104/ΕΚ που αφορά ορισμένα θέματα οργάνωσης του χρόνου εργασίας ((ΕΕ αριθ. L 307, 13.12.1993. )) προβλέπει ότι κάθε εργαζόμενος έχει δικαίωμα σε αμοιβόμενη ετήσια άδεια τουλάχιστον τεσσάρων εβδομάδων.

Σχετικά με τα δικαιώματα ασθένειας, δεν ισχύουν κοινοτικές διατάξεις που ρυθμίζουν το υλικό περιεχόμενο αυτών των δικαιωμάτων. Ο συντονισμός της νομοθεσίας κοινωνικής ασφάλισης διέπεται από τον κανονισμό (ΕΟΚ) αριθ. 1408/71 ((ΕΕ αριθ. L 149, 5.7.1971, κωδικοποιημένη έκδοση ΕΕ αριθ. C 325, 10.12.1992. )), αυτός ο κανονισμός ισχύει και για τους μισθωτούς και για τους μη μισθωτούς καθώς και για τις οικογένειές τους οι οποίοι διακινούνται μέσα στην Κοινότητα. Εν τούτοις, όπως έχει υπογραμμίσει το Ευρωπαϊκό Δικαστήριο σε πολλές περιπτώσεις, τα κράτη μέλη είναι ελεύθερα να καθορίζουν τα χαρακτηριστικά των δικών τους συστημάτων κοινωνικής ασφάλισης - συμπεριλαμβάνοντας ποια είδη παροχών ασθενείας χορηγούν και τους κανόνες άσκησης του δικαιώματος σ' αυτές τις παροχές υπό τον όρο να μην ισχύουν διακρίσεις με βάση την υπηκοότητα.
ΓΡΑΠΤΗ ΕΡΩΤΗΣΗ E-1827/96 υποβολή: Ana Miranda de Lage (PSE) προς την Επιτροπή (5 Ιουλίου 1996)

Θέμα: Παράλογες οι ρυθμίσεις που διέπουν την κυριότητα των πόρων του ΕΤA στις χώρες ΑΚΕ

Λόγω των δυσχερειών που αντιμετωπίζει η ταχεία επικύρωση του χρηματοδοτικού πρωτοκόλλου 1995-2000 της ΙV Σύμβασης της Lomι, η καταβολή της αντιστάθμισης στην εξαγωγή ορισμένων προϊόντων των χωρών ΑΚΕ σε σχέση με το οικονομικό έτος 1995 θα πραγματοποιηθεί μέσω μιάς προκαταβολής με πόρους προηγουμένων εξαγωγικών περιόδων οι οποίοι προορίζονταν για το Σουδάν.

Η περίεργη αυτή κατάσταση είναι αποκαλυπτική του παράλογου των ρυθμίσεων που διέπει την κυριότητα των πόρων του ΕΤΑ στις χώρες ΑΚΕ, με τις οποίες έχει ανασταλεί η συνεργασία de jure ή de facto.

Έως πότε οι κανόνες του ΕΤΑ θα επιτρέπουν την συνέχιση τόσο παράλογων καταστάσεων, όπως η ανωτέρω, και ποιές είναι οι επιπτώσεις τους σε σχέση με την αποτελεσματική εκταμίευση των πόρων που προορίζονται για τη συνεργασία με τις χώρες ΑΚΕ στο πλαίσιο της Σύμβασης της Lomι;

Aπάντηση του κ. Pinheiro εξ ονόματος της Επιτροπής (6 Σεπτεμβρίου 1996)

Όπως υπογραμμίζει το αξιότιμο μέλος του Κοινοβουλίου, το έτος εφαρμογής του Stabex 1995 το οποίο μόλις αποφασίστηκε από το Συμβούλιο των υπουργών ΑΚΕ-ΕΕ θα χρηματοδοτηθεί πράγματι από τα κεφάλαια που χορηγήθηκαν στο Σουδάν κατά τα προηγούμενα έτη εφαρμογής του Stabex. Όπως αποφάσισε το Συμβούλιο, τα κεφάλαια αυτά θα επιστραφούν όταν αρχίσει να ισχύει το 8ο Ευρωπαϊκό Ταμείο Ανάπτυξης στο λογαριασμό Stabex που προβλέπεται στο άρθρο 192 της Σύμβασης της Λομέ και θα τεθεί στη διάθεση των χωρών ΑΚΕ.

Επ' ευκαιρία της αναθεώρησης της Δ' Σύμβασης της Λομέ, η Κοινότητα θέλησε να λάβει υπόψη τις ανησυχίες που εξέφρασε, μεταξύ άλλων, το αξιότιμο μέλος του Κοινοβουλίου, δεδομένου ότι προβλέπεται, μεταξύ άλλων:

- προγραμματισμός κάτα δέσμες (βλέπε άρθρα 281 και 282)

- δυνατότητα χρήσης τυχόν υπολοίπου των προγραμαματισμένων πόρων για τη χρηματοδότηση δράσεων συνεργασίας για την χρηματοδότηση της ανάπτυξης (άρθρο 282, παράγραφος 5)

- δυνατότητα να χρησιμοποιηθεί τμήμα των πόρων του εθνικού ενδεικτικού προγράμματος που δεν έχουν δεσμευτεί λόγω ανικανότητας του κράτους ΑΚΕ να υπογράψει ή να εφαρμόσει το εθνικό ενδεικτικό πρόγραμμα για δράσεις έκτακτης ανάγκης, ανθρωπιστικής βοήθειας ή αποκατάστασης του πληθυσμού του εν λόγω κράτους (άρθρο 254, παράγραφος 3).

Ωστόσο, η Επιτροπή επιθυμεί να τονίσει στο αξιότιμο μέλος του Κοινοβουλίου ότι είναι σημαντικό να διατηρηθεί μια προβλεψιμότητα των πόρων για τις εν λόγω χώρες με στόχο να επιτυγχάνεται μακροπρόθεσμα ένας καλύτερος προγραμματισμός.
ΓΡΑΠΤΗ ΕΡΩΤΗΣΗ E-2251/96 υποβολή: Elly Plooij-van Gorsel (ELDR) προς την Επιτροπή (9 Αυγούστου 1996)

Θέμα: Εισαγωγή μη αναγομώσιμων αναπτήρων (που δεν μπορούν να ξαναγεμιστούν)

1. Ποιοί είναι οι λόγοι της συλλογικής καταδίκης του Μεξικού, των Φιλιππίνων και της Ταϊλάνδης στον τομέα της εισαγωγής μη αναγομώσιμων αναπτήρων αερίου; Ποιά είναι τα ειδικά αποδεικτικά στοιχεία (οικονομικής φύσης) που πρέπει να παρασχεθούν ώστε να μπορέσει να συναχθεί με βεβαιότητα ότι οι εισαγωγές που προέρχονται απ' αυτές τις χώρες βρίσκονται στην πραγματικότητα και σε σημαντικό βαθμό σε ανταγωνισμό μεταξύ τους και επιπλέον ανταγωνίζονται ανάλογα προϊόντα από την Ευρωπαϊκή Ένωση, έτσι ώστε να μπορέσουν να αξιολογηθούν συνολικά οι συνέπειες αυτών των εισαγωγών;

2. Δεδομένων των διαφορών στον ορισμό της ζημιάς στην ενδιάμεση έρευνα και τις αρχικές έρευνες, είναι νόμιμη η συνολική καταδίκη, ιδιαίτερα όταν οι εισαγωγές που προέρχονται από μια από τις χώρες είναι σταθερές και δεν έχουν καμία άμεση επίδραση στην ευρωπαϊκή βιομηχανία;

3. Πώς σκέφτεται η Επιτροπή να λάβει υπόψη, κατά την εκτίμηση του ανταγωνισμού τιμών, τις καθαρές και σημαντικές διαφορές που υφίστανται μεταξύ των προϊόντων όσον αφορά την ποιότητα και τη φήμη;

4. Αν οι εισαγωγές από πολλές διαφορετικές χώρες μπορούν να πάρουν σε σύντομο χρονικό διάστημα τη θέση των εισαγωγών από τις χώρες που υφίστανται τα μέτρα αντι-ντάμπιγκ, αν δεν μπορεί να ελεχθεί η απάτη και αν μπορούμε να αδιαφορήσουμε για τον ανταγωνισμό και τις σχέσεις αιτίου-αιτιατού, γιατί θα ενδιαφερόταν περισσότερο η Ε.Ε. να διατηρήσει τα υπάρχοντα αντι-ντάμπιγκ μέτρα για τους αναπτήρες που προέρχονται από ορισμένες χώρες;

5. Για ποιό λόγο θεωρεί η Επιτροπή απαραίτητο, υπό τέτοιες συνθήκες, να κλείσει εν μέρει την αγορά της Ε.Ε. και να απαγορεύσει στον ευρωπαίο καταναλωτή να έχει την ελευθερία επιλογής ανάμεσα σε προϊόντα που προέρχονται από διαφορετικές χώρες ανατρέχοντας σε τέλη αντι-ντάμπιγκ ή σε συμφωνίες σχετικά με την αναθεώρηση των τιμών;

Απάντηση του Sir Leon Brittan εξ ονόματος της Επιτροπής (20 Σεπτεμβρίου 1996)

Οι ερωτήσεις που έθεσε το Αξιότιμο Μέλος αφορούν έρευνες αντιντάμπινγκ οι οποίες πραγματοποιούνται προς το παρόν, με αποτέλεσμα να μην έχουν διατυπωθεί συμπεράσματα, ούτε στα κράτη μέλη ούτε επισήμως στα ενδιαφερόμενα μέρη, έτσι ώστε η Επιτροπή να μην είναι σε θέση να ειπεισέλθει σε μεγαλύτερες λεπτομέρειες.

Τα ενδιαφερόμενα μέρη, τα οποία είχαν ήδη την ευκαιρία να εκφράσουν τις απόψεις τους στην Επιτροπή και να εκθέσουν τις παρατηρήσεις τους γραπτώς, θα ενημερωθούν, εν καιρώ, σχετικά με κάθε προκαταρκτικό συμπέρασμα επί του θέματος και θα κληθούν να εκφράσουν την άποψή τους επ' αυτού. Η Επιτροπή δύναται να διαβεβαιώσει το Αξιότιμο Μέλος ότι οι παρατηρήσεις οι οποίες εκφράστηκαν με την ευκαιρία αυτή απ' όλα τα ενδιαφερόμενα μέρη θα εξετασθούν και θα ληφθούν υπόψη όταν αυτό κρίνεται δικαιολογημένο.
ΓΡΑΠΤΗ ΕΡΩΤΗΣΗ E-2322/96 υποβολή: Angela Sierra Gonzαlez (GUE/NGL), Marjatta Stenius-Kaukonen (GUE/NGL), Honσrio Novo (GUE/NGL) και Sιrgio Ribeiro (GUE/NGL) προς την Επιτροπή (27 Αυγούστου 1996)

Θέμα: Καθυστέρηση πληρωμής μαθητευόμενων

Σε επίσκεψή μας στην Αυτόνομη Περιφέρεια των Αζορών, Πορτογαλία - θελήσαμε να ενημερωθούμε σχετικά με τις αναληφθείσες ή τις ήδη πραγματοποιηθείσες κοινοτικές πρωτοβουλίες, προκειμένου να εκτιμήσουμε τον αντίκτυπό τους. Στο πλαίσιο αυτό μετέβημεν στην κοινότητα Rabo de Peixe, στη νήσο Sγo Miguel, όπου γνωρίζαμε ότι είχαν πραγματοποιηθεί δραστηριότητες στο πλαίσιο των πρωτοβουλιών NOW και HORIZON.

Απ' όσα είχαμε την ευκαιρία να δούμε και να μάθουμε, πέρα από άλλες πτυχές που μας έκαναν μεγάλη εντύπωση και που μας οδήγησαν ή πρόκειται να μας οδηγήσουν να λάβουμε ορισμένες θέσεις, μας ελέχθη ότι δεν έχει καταβληθεί μέρος των επιδοτήσεων που οφείλονται σε μαθητευόμενους, μας έδειξαν μάλιστα και μια αναφορά, υποβληθείσα τον παρελθόντα Μάϊο, με τη οποία ζητείται η καταβολή των οφειλομένων.

Ερωτώμεν την Επιτροπή εάν είναι εν γνώσει της καταστάσεως και τί δύναται να πράξει για να τεθεί τέρμα σ' αυτές τις ανεξήγητες και απαράδεκτες καθυστερήσεις, επειγόντως, όπως επιβάλλει η κατάσταση των ενδιαφερομένων;

Απάντηση του κ. Flynn εξ ονόματος της Επιτροπής (8 Οκτωβρίου 1996)

Οι αιτήσεις για το τελικό υπόλοιπο όσον αφορά τις πρωτοβουλίες Now (1991-1993) έπρεπε να είχαν διαβιβαστεί από τις πορτογαλικές αρχές στην Επιτροπή στις 31 Δεκεμβρίου 1995.

Για την πρωτοβουλία Now (1991-1993), η αίτηση για το τελικό υπόλοιπο υποβλήθηκε στις 22 Αυγούστου 1996 από τις πορτογαλικές αρχές, αλλά είναι ελλιπής. Η Επιτροπή απηύθυνε επιστολή στις 17 Σεπτεμβρίου 1996 στην οποία διευκρινίζονται τα στοιχεία που λείπουν από το φάκελο.

Όσον αφορά την πρωτοβουλία Horizon (1991-1993), υποβλήθηκε στις 30 Ιουλίου 1996 ελλιπής αίτηση για το τελικό υπόλοιπο. Η αίτηση αυτή θα γίνει αποδεκτή όταν διαβιβαστούν όλα τα στοιχεία του φακέλου. Η Επιτροπή απέστειλε επιστολή στις 11 Σεπτεμβρίου 1996 όπου παρουσιάζονται λεπτομερώς τα στοιχεία που λείπουν από το φάκελο.

Συνεπώς, η Επιτροπή είναι σήμερα αδύνατον να προβεί στην καταβολή του τελικού υπολοίπου των δύο αυτών πρωτοβουλιών στις πορτογαλικές αρχές.
ΓΡΑΠΤΗ ΕΡΩΤΗΣΗ P-2562/96 υποβολή: Yves Verwaerde (PPE) προς την Επιτροπή (23 Σεπτεμβρίου 1996)

Θέμα: Αποφάσεις της Επιτροπής βάσει των άρθρων 92 και 7 της Συνθήκης στον τομέα των οπτικοακουστικών μέσων και του κινηματογράφου

Έχοντας υπόψη τα άρθρα 92 και 7 της Συνθήκης 7 Θα μπορούσε η Επιτροπή να με πληροφορήσει για τις αποφάσεις που έλαβε βάσει των άρθρων αυτών στον τομέα των οπτικοακουστικών μέτρων και του κινηματογράφου;

Απάντηση του κ. Van Miert εξ ονόματος της Επιτροπής (8 Οκτωβρίου 1996)

Η Επιτροπή διαβιβάζει απευθείας στο Αξιότιμο Μέλος του Κοινοβουλίου και στη Γενική Γραμματεία του Οργάνου αυτού τις πληροφορίες που ζητήθηκαν.
ΓΡΑΠΤΗ ΕΡΩΤΗΣΗ E-2133/96 υποβολή: David Bowe (PSE) προς την Επιτροπή (3 Αυγούστου 1996)

Θέμα: Koινοτική πρωτοβουλία ADAP

Είναι η Επιτροπή της γνώμης ότι η κοινοτική πρωτοβουλία ADAPT είχε σημαντικό αντίκτυπο; Υπό το φως της εμπειρίας που αποκομίζει κανείς από την πρωτοβουλία ADAPT ποίες βελτιώσεις μπορούν να επέλθουν στις πολιτικές της Κοινότητας με θέμα την κατάρτιση και την εκ νέου κατάρτιση;

Απάντηση του κ. Flynn εκ μέρους της Επιτροπής (9 Σεπτεμβρίου 1996)

Η κοινοτική πρωτοβουλία Adapt, με συνολικό προϋπολογισμό 3 200 MECU, θα αποτελείται από δύο συνεχόμενες 3ετείς περιόδους δραστηριοτήτων, η πρώτη θα καλύπτει το διάστημα 1995-1997 και η δεύτερη το διάστημα 1997-1999 (συμπεριλαμβανομένης επίσης της προτεραιότητας που αφορά την κοινωνία των πληροφοριών, όπως συμφωνήθηκε για τη διάθεση του αποθεματικού για τις κοινοτικές πρωτοβουλίες). Η πρώτη περίοδος, που περιλαμβάνει περίπου 1450 σχέδια, έχει ξεκινήσει από τα τέλη του 1995, η πρόσκληση δε υποβολής αιτήσεων για τη δεύτερη περίοδο θα γίνει τον Ιανουάριο του 1997.

Είναι λοιπόν πολύ νωρίς για να γίνει οποιαδήποτε εκτίμηση για το αντίκτυπο της πρωτοβουλίας Adapt, τόσο όσον αφορά τις πολιτικές κατάρτισης και εκ νέου κατάρτισης όσο και σε ό,τι αφορά τους άλλους τομείς της πολιτικής που καλύπτει η πρωτοβουλία αυτή (π.χ. βιομηχανικές αλλαγές, οργάνωση της εργασίας, δημιουργία νέων θέσεων εργασίας). Οι μέχρι τώρα δραστηριότητες απέβλεπαν στην εξασφάλιση, στα πλαίσια του Ευρωπαϊκού Κοινωνικού Ταμείου, της εφαρμογής των ρυθμίσεων υλοποίησης, ώστε να εξασφαλιστεί η επιτυχία της πρωτοβουλίας, ιδιαίτερα δε στην υποστήριξη της ανάπτυξης καινοτόμων διεθνών σχεδίων συνεργασίας και στην παροχή ενός πλαισίου για την ανάλυση και αξιοποίηση των πολιτικών συμπερασμάτων που εξάγονται από τη λειτουργία των σχεδίων.

Η Επιτροπή θα δημοσιεύσει μια έκθεση σχετικά με την εφαρμογή της πρωτοβουλίας Adapt και του στόχου 4, το φθινόπωρο του 1996. Η πρώτη ενδιάμεση έκθεση αξιολόγησης για το Adapt θα αρχίσει επίσης το φθινόπωρο του 1996 σε όλα τα κράτη μέλη και τα αποτελέσματα θα είναι διαθέσιμα το Μάρτιο του 1997.

Από την παρακολούθηση των μέχρι τώρα δραστηριοτήτων, η Επιτροπή πιστεύει ότι οι δραστηριότητες στα πλαίσια αυτής της πρωτοβουλίας δημιούργησαν νέους τύπους σχεδίων και συνεργασιών που θα παρέχουν χρήσιμα βοηθήματα και συμπεράσματα σε όλους τους αρμόδιους για την κοινωνική πολιτική και τις πολιτικές απασχόλησης και κατάρτισης, καθώς και σε αυτούς που έχουν μεν απασχόληση αλλά απειλείται η θέση εργασίας τους 7 μια ομάδα που είναι νέα για το ΕΚΤ και η οποία απαιτεί από τους αρμόδιους παράγοντες τη δημιουργία νέων προσεγγίσεων και σχέσεων.
ΓΡΑΠΤΗ ΕΡΩΤΗΣΗ E-2309/96 υποβολή: Josu Imaz San Miguel (PPE) προς την Επιτροπή (27 Αυγούστου 1996)

Θέμα: Ταμείο Συνοχής - Έτος 1995

Θα μπορούσε η Επιτροπή να μας αναφέρει ποιά ήταν τα προγράμματα που έγκρίθηκαν και επιδοτήθηκαν από το Ταμείο Συνοχής και τις πιστώσεις που προορίζονται για κάθε ένα από αυτά για το 1995 στο ισπανικό κράτος;

Θα μπορούσε να αναφέρει η Επιτροπή όταν θα παράσχει την πληροφορία αυτή ποια προγράμματα κάλυπταν τον τομέα των μεταφορών και ποια τον τομέα του περιβάλλοντος;

Θα μπορούσε επίσης η Επιτροπή να προβεί σε ξεχωριστή ανάλυση για τις αυτόνομες κοινότητες;

Κοινή απάντηση του κ. Wulf-Mathies εξ ονόματος της Επιτροπής στις γραπτές ερωτήσεις E-2307/96, E-2308/96 και Ε-2309/96 (14 Οκτωβρίου 1996)

Η Επιτροπή διαβιβάζει απευθείας στο Αξιότιμο Μέλος του Κοινοβουλίου και στη Γενική Γραμματεία του Οργάνου αυτού τις πληροφορίες που ζητήθηκαν.
ΓΡΑΠΤΗ ΕΡΩΤΗΣΗ E-2406/96 υποβολή: Michl Ebner (PPE) προς την Επιτροπή (11 Σεπτεμβρίου 1996)

Θέμα: Διόδια για τη σήραγγα του Arlberg

Δεδομένου ότι η κατασκευαστική εταιρία Alpen Strassen AG, Innsbruck προβλέπει για τη διέλευση της σήραγγας του Arlberg να επιβάλει την ετήσια καταβολή διοδίων μόνο για τους αυστριακούς πολίτες, ερωτάται η Επιτροπή εάν και τί προτίθεται να πράξει προκειμένου να εξασφαλίσει την ίση μεταχείριση των πολιτών της ΕΕ στο θέμα της καταβολής διοδίων.

Απάντηση του κ. Kinnock εξ ονόματος της Επιτροπής (2 Οκτωβρίου 1996)

Στις 30 Ιουλίου 1996, η Επιτροπή υιοθέτησε γνώμη σχετικά με αυστριακό νομοσχέδιο περί θεσπίσεως, στην Αυστρία, ενός πανεθνικού συστήματος διοδίων στο υφιστάμενο και υπό σχεδιασμό αρτηριακό οδικό δίκτυο. Στην γνώμη εξετάζεται το ζήτημα των ετήσιων δελτίων διοδίων στα οποία έχουν πρόσβαση μόνο οι κάτοχοι αυτοκινήτου καταχωρημένου στα αυστριακά μητρώα. Η Επιτροπή υπογράμμισε ότι τα ετήσια δελτία διοδίων πρέπει να διατίθενται σε οχήματα εγγεγραμμένα σε ολόκληρη την Κοινότητα (και όχι μόνο στην Αυστρία).

Η Επιτροπή ήρθε σε επαφή με τις αυστριακές αρχές και ζήτησε να την βεβαιώσουν ότι η Αυστρία θα τροποποιήσει τον κανονισμό που διέπει την αγορά ετήσιων δελτίων διοδίων, προκειμένου να τον συμμορφώσει με την κοινοτική νομοθεσία.
ΓΡΑΠΤΗ ΕΡΩΤΗΣΗ E-2016/96 υποβολή: Concepciσ Ferrer (PPE) προς την Επιτροπή (17 Iουλίου 1996)

Θέμα: Μεταβίβαση μικρομεσαίων επιχειρήσεων

Η Επιτροπή στην απάντησή της στην ερώτηση Ε-235/96 ((ΕΕ C 137 της 8.5.1996, σελ. 50. )) όσον αφορά τις ρυθμίσεις σχετικά με τη μεταβίβαση μικρομεσαίων επιχειρήσεων, αναφέρει ότι, όπως η ίδια διαπίστωσε, ορισμένα κράτη μέλη έχουν ήδη εγκρίνει συγκεκριμένα μέτρα, χωρίς όμως να εξηγεί λεπτομερώς ποια είναι τα μέτρα αυτά.

Θα μπορούσε, συνεπώς, η Επιτροπή να εξηγήσει λεπτομερώς και με σαφήνεια ποια είναι τα εγκριθέντα μέτρα σχετικά με τη μεταβίβαση μικρομεσαίων επιχειρήσεων και να αναφέρει τα συγκεκριμένα κράτη μέλη που τα ενέκριναν;

Απάντηση του κ. Παπουτσή εξ ονόματος της Επιτροπής (10 Οκτωβρίου 1996)

Τα στοιχεία που έχει μέχρι σήμερα στη διάθεσή της η Επιτροπή, σχετικά με τα μέτρα που έχουν ληφθεί σε εθνικό επίπεδο όσον αφορά τη μεταβίβαση επιχειρήσεων, είναι πολύ εξειδικευμένα και ατελή, δεν επιτρέπουν συνεπώς τη σύνταξη συνεκτικής έκθεσης. Επιπλέον τα περισσότερα από τα στοιχεία αυτά προέρχονται από ανεπίσημες πηγές, και δεν έχουν ακόμη επικυρωθεί από όλα τα κράτη μέλη.

Προς το παρόν, λοιπόν, η Επιτροπή δεν θα επιθυμούσε να προβεί σε κάποια ενέργεια, πριν λάβει τις επίσημες εκθέσεις των κρατών μελών. Πράγματι, η προθεσμία, εντός της οποίας τα κράτη μέλη οφείλουν να ανακοινώσουν στην Επιτροπή τα κείμενα των κυριοτέρων διατάξεων εφαρμογής της σύστασης που διετύπωσε στις 7 Δεκεμβρίου 1994 η Επιτροπή περί μεταβιβάσεως των μικρομεσαίων επιχειρήσεων ((ΕΕ αριθ. L 385 της 31.12.1994. )), λήγει την 31η Δεκεμβρίου 1996.

Μετά την εκπνοή της προθεσμίας αυτής η Επιτροπή θα συντάξει συνθετική έκθεση για το σύνολο των νομοθετικών και διοικητικών μέτρων που έχουν λάβει τα κράτη μέλη στον περί ου ο λόγος τομέα. Η έκθεση αυτή θα συζητηθεί με όλους τους ενδιαφερομένους κατά τη διάρκεια διάσκεψης που θα λάβει χώρα στις αρχές του 1997. Στη διάσκεψη αυτή θα αξιολογηθεί η πρόοδος που έχουν σημειώσει τα κράτη μέλη και θα οριστούν οι καλύτερες πρακτικές στον εν λόγω τομέα.
ΓΡΑΠΤΗ ΕΡΩΤΗΣΗ E-1921/96 υποβολή: Wolfgang Kreissl-Dφrfler (V) προς την Επιτροπή (16 Iουλίου 1996)

Θέμα: Μεταφορές ζώων - Βαυαρία: επιχειρήσεις που εκτελούν μεταφορές ζώων προς σφαγήν

Έχουν ήδη κατατεθεί μηνήσεις ή κινηθεί διαδικασίες για παραβιάσεις των διατάξεων της οδηγίας που διέπει τις μεταφορές ζώων;

Απάντηση του κ. Fischler εξ ονόματος της Επιτροπής (16 Σεπτεμβρίου 1996)

Η Επιτροπή έλαβε σημαντικό αριθμό κατεγγελιών σχετικά με εικαζόμενες παραβάσεις της οδηγίας του Συμβουλίου 91/628/ΕΟΚ ((ΕΕ L 340, της 11.12.1991 όπως τροποποιήθηκε τελευταία από την οδηγία 95/29/ΕΚ της 29ης Ιουνίου 1995, ΕΕ L 148, της 30.06.1995. )) για την προστασία των ζώων κατά τη διάρκεια της μεταφοράς.

Η Επιτροπή παρεμβαίνει στις αρχές των κρατών μελών όταν της υποβάλλονται τέτοιες καταγγελίες. Οι καταγγελίες λαμβάνονται επίσης υπόψη σε σχέση με την οργάνωση των αποστολών επιθεώρησης από την Επιτροπή. Στις κατάλληλες περιπτώσεις γίνονται συστάσεις στις αρχές των κρατών μελών στα οποία παρουσιάστηκαν προβλήματα όσον αφορά την ορθή εφαρμογής της οδηγίας. Εκκρεμούν ακόμη ορισμένοι φάκελοι για περαιτέρω εξέταση ή για επισκέψεις. Η Επιτροπή δεν θα παραλείψει να αναλάβει περαιτέρω ενδεδειγμένη δράση στην οποία θα συμπεριλαμβάνεται, όπου είναι αναγκαίο, η κίνηση διαδικασίας επί παραβάσει δυνάμει του άρθρου 169 της συνθήκης ΕΚ όταν, σε ένα κράτος μέλος, τα πρότυπα υγείας, όσον αφορά τα μεταφερόμενα ζώα, είναι συνεχώς χαμηλότερα από τα επίπεδα που απαιτούνται από την οδηγία.

Η Επιτροπή έχει ήδη κινήσει διαδικασίες επί παραβάσει έναντι ορισμένων κρατών μελών λόγω μη ορθής μεταφοράς της οδηγίας στην εθνική τους νομοθεσία.
ΓΡΑΠΤΗ ΕΡΩΤΗΣΗ E-1970/96 υποβολή: Wolfgang Nuίbaumer (NI) προς την Επιτροπή (16 Ιουλίου 1996)

Θέμα: Εμπορικές σχέσεις με την Κίνα

Σε ποιό βαθμό μπορεί η Επιτροπή να υποχρεώσει τη Λαϊκή Δημοκρατία της Κίνας να τηρεί τις διεθνείς συμφωνίες (π.χ. σχετικά με την προστασία της πνευματικής ιδιοκτησίας, το αντιντάμπινγκ), τις οποίες έχει προσυπογράψει;

Πώς μπορούν να προστατευθούν οι ευρωπαϊκές επιχειρήσεις από τη μειονεκτική θέση στον ανταγωνισμο έναντι ανταγωνιστών τρίτων χωρών κατά τη σύναψη συμβάσεων, εάν οι διαφωνίες μεταξύ της ΕΕ και της Κίνας ή άλλων κρατών της ΕΕ και της Κίνας μπορούν να οδηγήσουν σε πολιτικές αντιπαραθέσεις, οι οποίες θέτουν σε κίνδυνο τις οικονομικές σχέσεις;

Απάντηση του κ. Leon Brittan εξ ονόματος της Επιτροπής (16 Σεπτεμβρίου 1996)

Τη βάση στις εμπορικές σχέσεις μεταξύ της Κοινότητας και της Κίνας αποτελεί η συμφωνία εμπορίου και συνεργασίας που υπογράφηκε το 1985, όπου αμφότερα τα μέρη δεσμεύονται να διευρύνουν τις μεταξύ τους εμπορικές τους συναλλαγές. Σε περίπτωση που αναφύονται στις εμπορικές σχέσεις διαφορές, η συμφωνία προβλέπει διαβουλεύσεις μεταξύ των μερών. Οι εν λόγω διαβουλεύσεις είναι δυνατόν να λαμβάνουν χώρα είτε στο πλαίσιο των κανονικών συνεδριάσεων της μικτής επιτροπής είτε ad hoc. Επιπλέον, ο νέος κανονισμός της Κοινότητας σχετικά με τα κωλύματα στις εμπορικές σχέσεις (κανονισμός αριθ. 3286/94 ((ΕΕ L 349 της 31.12.1994, όπως διορθώνεται στο L 41 της 23.2.1995. )) του Συμβουλίου) παρέχει στην Επιτροπή τη δυνατότητα ανάληψης των μέτρων των αναγκαίων για την άμυνα έναντι περιοριστικών εμπορικών πρακτικών τρίτων χωρών και την εξασφάλιση της τήρησης των διεθνών εμπορικών κανόνων.

Σε ανακοίνωσή της σχετικά με νέα μακροπρόθεσμη πολιτική έναντι της Λαϊκής Δημοκρατίας της Κίνας ((COM(95) 279 τελικό. )) η Επιτροπή υπογραμμίζει τη σημασία της μεταρρύθμισης του οικονομικού συστήματος της Κίνας και προτείνει σχετικά σειρά ενεργειών συνεργασίας για τη στήριξη της μεταρρυθμιστικής διαδικασίας. Η θέση προοδευτικά σε εφαρμογή αρχών οικονομίας αγοράς και το διευρυνόμενο άνοιγμα της αγοράς της Κίνας θα συντελέσουν ώστε η ανάθεση παραγγελιών να αποβαίνει διαρκώς επιτυχέστερη από άποψη οικονομική. Σημαντικό βήμα από την άποψη αυτή αποτελεί η προσχώρηση της Κίνας στον Διεθνή Οργανισμό Εμπορίου.
ΓΡΑΠΤΗ ΕΡΩΤΗΣΗ E-2145/96 υποβολή: Glenys Kinnock (PSE) προς την Επιτροπή (3 Αυγούστου 1996)

Θέμα: Κατάργηση του κονδυλίου του προϋπολογισμού Β7-871 (Αντιστάθμιση για τα προϊόντα μπανάνας από χώρες ΑΚΕ)

Με τη συνεχή πτώση και αστάθεια των τιμών μετά τη δημιουργία της ενιαίας αγοράς στον τομέα της μπανάνας και το συνεχιζόμενο κορεσμό της αγοράς από φρούτα, είναι λογικό να καταργηθεί αυτό το μέτρο στήριξης προς τους σκληρά δοκιμαζόμενους παραγωγούς;

Απάντηση του κ. Pinheiro εξ ονόματος της Επιτροπής (24 Σεπτεμβρίου 1996)

Το κονδύλιο του προϋπολογισμού Β7-871 συνιστά το κονδύλιο του προϋπολογισμού του έτους 1996 για τον κανονισμό (ΕΚ) αριθ. 2686/94 ((ΕΕ αριθ. L 286 της 5.11.1994. )) του Συμβουλίου, το οποίο θεσπίζει ειδικό σύστημα βοήθειας για παραδοσιακούς προμηθευτές μπανανών από τις χώρες ΑΚΕ.

Ο κανονισμός (ΕΚ) αριθ. 2686/94 είχε σχεδιασθεί αποκλειστικά για να αποτελέσει μεταβατικό μέτρο παροχής στήριξης σε παραδοσιακούς προμηθευτές μπανανών από χώρες ΑΚΕ κατά τη διάρκεια περιορισμένης περιόδου προσαρμογής στον παρόντα οργανισμό κοινής αγοράς μπανανών όταν άρχισε να ισχύει για πρώτη φορά τον Ιούλιο του 1993. Ο κανονισμός έπαυσε συνεπώς να ισχύει όπως προβλέπετο στις 28 Φεβρουαρίου 1996 και αν και η Επιτροπή επιδιώκει σήμερα την παράτασή του μέχρι το τέλος Δεκεμβρίου 1996, αυτό οφείλεται καθαρά σε λόγους χρηστής δημοσιονομικής διαχείρισης.

Η Επιτροπή αναγνωρίζει τη μεγάλη σημασία της βιομηχανίας μπανανών για πολλές οικονομίες ΑΚΕ και τη συνεχιζόμενη ανάγκη προσαρμογής. Για το λόγο αυτό, ο κανονισμός (ΕΚ) αριθ. 2686/94 αντικαταστάθηκε προσφάτως από μία μονιμότερη διάταξη στο παράρτημα LXXXVIII της αναθεωρημένης 4ης σύμβασης της Λομέ, στην οποία προβλέπεται η συνεχής παροχή τεχνικής και χρηματοδοτικής βοήθειας στο σύνολο των προμηθευτών μπανανών από τις χώρες ΑΚΕ.
ΓΡΑΠΤΗ ΕΡΩΤΗΣΗ E-2301/96 υποβολή: Richard Howitt (PSE) προς την Επιτροπή (27 Αυγούστου 1996)

Θέμα: Χρονικά όρια για τις πληρωμές αναπηρικών επιχορηγήσεων ΜΚΟ στο πλαίσιο του HELIOS 2

Έχει θέσει η Επιτροπή χρονικά όρια για τις πληρωμές αναπηρικών επιχορηγήσεων ΜΚΟ στο πλαίσιο του προγράμματος HELIOS 2; Μπορεί να εξηγήσει επίσης η Επιτροπή γιατί σημειώνονται μεγάλες καθυστερήσεις στην καταβολή επιχορηγήσεων ΜΚΟ, με αποτέλεσμα να προξενείται σοβαρή διάσπαση στο σχετικό με τους ΜΚΟ μέρος του προγράμματος;

Απάντηση του κ. Flynn εκ μέρους της Επιτροπής (3 Οκτωβρίου 1996)

Σύμφωνα με τους όρους που προβλέπονται σε κάθε σύμβαση επιχορήγησης, οι πληρωμές πραγματοποιούνται εντός 60 ημερών από την ημερομηνία υπογραφής της σύμβασης από αμφότερα τα μέρη. Οι καθυστερήσεις που αναφέρθηκαν οφείλονται στο γεγονός ότι χορηγούνται δημόσιοι πόροι και, στις περιπτώσεις αυτές, απαιτούνται ορισμένοι οικονομικοί έλεγχοι για να εξασφαλιστεί ότι οι πόροι αυτοί χρησιμοποιούνται ορθά και κατά τρόπο που ανταποκρίνεται στις αρχές της χρηστής οικονομικής διαχείρισης.